FSV Erlangen-Bruck is 'n sportklub uit Erlangen in die deelstaat Beiere in Duitsland, veral bekend vir sy sokkerafdeling. Benewens sokker het die klub ook onder meer afdelings vir pluimbal, kegelbal, tennis, tafeltennis, gimnastiek en vlugbal. Bruck is 'n stadswyk van Erlangen wat tot in 1924 'n onafhanklike dorp was. Die klub is op 15 Mei 1916 (tydens die Eerste Wêreldoorlog) gestig as 1. FC Markt Bruck. Die klub is na die samesmelting van Bruck en Erlangen herdoop na 1. FC Markt Erlangen-Bruck. Na die Tweede Wêreldoorlog is die klub deur die Geallieerdes ontbind, maar dis in 1946 herstig as 'n samesmelting met TV 1861 Erlangen-Bruck en Freie Arbeiterturnerschaft Erlangen-Bruck onder die huidige naam. In 1949 het die ander twee klubs weer die fusie verlaat, maar die klub het sy naam behou. Die klub het sy grootste prestasie in 2008 behaal deur promosie na die Oberliga Beiere te verkry, die eerste klub uit Erlangen om op hierdie vlak te speel sedert BSC Erlangen in 1979.